晨起信筆
作者：姜特立
朝代：宋

paragraphs: 老翁夜不寐，最愛晨起早。
既欣鄰雞鳴，更喜林烏噪。
紅日忽上窗，亟呼具衣襖。
下床一爐火，便覺春浩浩。
須臾盥洗罷，覺我神氣好。
鬚眉白如銀，大似商山皓。
因思履道賢，六十未爲老。
本朝六君子，二張同一趙。
陳杜與鄭公，富貴俱壽考。
嗟我亦何人，八十明年到。
不敢儗前賢，後來何足道。
糞丸誇隋珠，但可付一笑。
耳目幸聰明，時時吟續藁。
金釵雖零落，盃酒不草草。